Κάρι με αρνί και μπασμάτι
Με πρωταγωνιστές κρεατικά ή λαχανικά, τα ινδικά κάρι είναι ολόκληρος κόσμος. Εδώ τον πρώτο ρόλο έχει το αρνάκι, μαγειρεμένο σε μια πλούσια, πικάντικη σάλτσα γεμάτη αρώματα: κύμινο, κουρκουμά, κόλιανδρο...
1.200-1.500 γρ. αρνίσιο μπούτι (καθαρό βάρος), ξεκοκαλισμένο και κομμένο σε κύβους 3-4 εκ. , 40 ml ελαιόλαδο , 750 ml σπιτικός ζωμός κότας, 500 γρ. καρότα, κομμένα σε 4-5 κομμάτια το καθένα , 2 παστινάκια (μοιάζουν με υπόλευκα καρότα και τα βρίσκουμε σε μεγάλα μανάβικα – μπορούμε να τα παραγγείλουμε εγκαίρως και στον μανάβη της γειτονιάς μας–, αλλιώς αντικαθιστούμε με 2 μεγάλα καρότα), καθαρισμένα και κομμένα σε μέτρια κομμάτια , 1/4 μάτσο φρέσκος δυόσμος, ψιλοκομμένος , 20 γρ. φρέσκα φύλλα βασιλικού, ψιλοκομμένα , 400 γρ. ρύζι μπασμάτι αλάτι , 100 ml ελαιόλαδο , 200 γρ. ξερό κρεμμύδι, ψιλοκομμένο , 4 σκελίδες σκόρδο, ψιλοκομμένες, 140 γρ. φρέσκο τζίντζερ, καθαρισμένο και ψιλοκομμένο , 2 πιπεριές τσίλι κόκκινες καυτερές, ψιλοκομμένες , 2 πιπεριές τσίλι πράσινες καυτερές, ψιλοκομμένες , 1 κουτ. σούπας κουρκουμάς σε σκόνη , 1 κουτ. σούπας ξερός κόλιανδρος σε σκόνη , 3 1⁄2 κουτ. γλυκού κύμινο σε σκόνη , 140 γρ. πελτές ντομάτας
Για να φτιάξουμε κάρι με αρνί και μπασμάτι, ξεκινάμε ζεσταίνοντας σε μια μικρή κατσαρόλα το λάδι σε μέτρια φωτιά και σοτάρουμε το κρεμμύδι για περίπου 3 λεπτά, μέχρι να μαλακώσει ελαφρώς.Προσθέτουμε το σκόρδο, το τζίντζερ και τις πιπεριές, χαμηλώνουμε τη φωτιά και σοτάρουμε για άλλα 3-4 λεπτά, ανακατεύοντας τακτικά. Ρίχνουμε τα μπαχαρικά και σοτάρουμε για άλλα 2 λεπτά, μέχρι να βγάλουν το άρωμά τους. Τέλος, βάζουμε τον πελτέ και σιγομαγειρεύουμε για 4-5 λεπτά, ανακατεύοντας. Αποσύρουμε από τη φωτιά.Σε μια φαρδιά κατσαρόλα ζεσταίνουμε το λάδι σε δυνατή φωτιά και σοτάρουμε σε δόσεις το αρνί για 5-6 λεπτά από όλες τις μεριές, μέχρι να ροδοκοκκινίσει. Στο τέλος, ρίχνουμε όλα τα κομμάτια ξανά στην κατσαρόλα, προσθέτουμε λίγο αλάτι και το κάρι και σοτάρουμε για άλλα 4-5 λεπτά, ανακατεύοντας. Ρίχνουμε τον ζωμό και αφήνουμε μέχρι να αρχίσει να κοχλάζει. Χαμηλώνουμε τη φωτιά, σκεπάζουμε με το καπάκι και σιγοβράζουμε το φαγητό για 1 ώρα και 15 λεπτά (αν δούμε ότι έχει σωθεί το υγρό κατά τη διάρκεια του μαγειρέματος, προσθέτουμε λίγο βραστό νερό). Ρίχνουμε τα καρότα και τα παστινάκια και μαγειρεύουμε για άλλα 15-20 λεπτά, μέχρι να μαλακώσουν καλά όλα τα υλικά και να δέσει η σάλτσα. Αποσύρουμε από τη φωτιά και πασπαλίζουμε με τον δυόσμο και τον βασιλικό.Παράλληλα, βράζουμε το ρύζι μπασμάτι με λίγο αλάτι σύμφωνα με τις οδηγίες της συσκευασίας. Μοιράζουμε στα πιάτα και από πάνω απλώνουμε το αρνάκι με την πλούσια σάλτσα.
Αρνί,Καρότα,Ρύζι